Bahariain hirmuvalta

Bahariain hirmuvalta on nimitys Keisarikunnan vihollisen n:o 1 - hra K.J.K Baharian - 1830-luvun alussa aloittamalle laittomalle alueidenvaltaukselle. Vallattujen alueiden liittouma julisti sodan Keisarikuntaa vastaan vuoden 1834 marraskuun viimeisenä päivänä.

1830-luvulla niin K.J.K Baharian kuin tämän sieluenergian käyttöä kehittelevän kaksoisveljenkin hirmutyöt ovat tulleet osaksi Ilmaliekkien Keisarikunnan arkea, ja 1840-luvun lopulla sota jatkuu edelleen. Sodan uhriluku lähenee jo 750 000 henkeä (tilastossa ei ole mukana sieluttomia tai osittais-sieluttomia ihmisiä tai ihmisyytensä menettäneitä uhreja).

### Keitä ovat Bahariain veljekset?

Herrat K. ja O. Baharia ovat kaksoset, jotka syntyivät Keisarikunnan epäonneksi kunnialliseen sukuun ja saivat nauttia toistakymmentä vuotta kansalaisten luottamusta. Erinäisten vaiheiden kautta näistä miehistä kehkeytyi aikakautemme rappion tunnus.

Hirmuvallan keulahahmo, hra K. Baharia, harjoittaa kauhua herättävää vallankäyttöä, mutta silti häneen kohdistuva henkilöpalvonta lähentelee liitoseurakunnan hartaimpien jäsenten jumaluuksiinsa kohdistaman palvonnan kiihkeyttä. Hra K. Baharian kaksoisveli, hra O. Baharia, puolestaan on prostituutiolla itsensä elättänyt mies, joka niittänyt mainetta muitakin moraalinvastaisia rikoksia tehtailemalla.

Bahariain veljesten toimintatyyleihin liittyy monenlaisia pakkokeinoja, joiden kohteeksi joutuneesta tuntuu siltä, että hän ei joudu tekemään mitään vastoin tahtoaan - veljeksillä on voimakas, noituutta lähentelevä kyky viehättää ihmisiä ja vaikuttaa heihin. Heidän ei ole todistettu tehneen lapsina kaksosille ominaista noituutta, kuten toistensa lauseiden päättämistä ja oman kielen luontaista kehittämistä, mutta molemmat olivat opettajiensa mukaan epänormaalin hiljaisia ja epämiellyttäviä oppilaita.

Psykoanalyytikon tutkimuksen mukaan hra K. Baharia suosii hallintakeinoinansa pelottelun, uhkailun, valehtelun ja painostuksen lisäksi harhaan johtamista ja merkityksetöntä monisanaisuutta. Hra O. Baharia puolestaan käyttää metodeinaan imartelemista, seksuaalisilla teoilla hallitsemista. Ilmeisesti veljensä kehotuksesta hra O. Baharia on alkanut harjoittaa varsin röyhkeää kiristystä, ja mikäli nämä eivät noudata veljesten asettamia maksuehtoja, mies kertoo julkisuuteen varsin auliisti ja vakuuttavien todistusaineistojen ryydittämänä, ketkä ovat ajautuneet hänen yhden miehen bordellinsa asiakkaiksi.

Molemmat veljekset ymmärsivät Keisarikunnan Suojelustoimen suorittamissa kuulustelutilanteissa asioita tahallisesti "väärin" ja vastailivat säännöllisesti aiheen vierestä ilmeisesti yhteisen sopimuksensa mukaisesti.

### Keitä ovat Baharian hirmuvallan kätyrit?

Bahariain veljesten roistogallerian näkyvimpiä kasvoja ovat tuhoisia sotastrategioita tehtaileva, salanimellä esiintyvä hra Strategos Bellica sekä itseään tohtoriksi nimittävä epäkansalainen, nti R. Danda. Näiden lisäksi tunnettuja kansalaisuutensa menettäneitä, julkisesti Bahariain veljesten hirmuvallan kannattajiksi julistautuneita pettureita on jo satoja, ellei tuhansia.

Hra K. Baharian komentamat sekä hra O. Baharian ja tälle vastaavien alamaisten perehdyttämät apurit, kuten sieluvoiman tuottamisessa tarvittu väestö on pyritty kartoittamaan, mutta hra O. Baharian hallinnoimiin sieluvoimaloihin on vaikea päästä tekemään väestöntunnistamista. On kuitenkin arvioitu, että yhden voimalan ylläpitämisessä tarvitaan noin kahtakymmentä täysisieluista henkeä ja noin kuuttakymmentä osittais-sielutonta henkeä, sillä ihmissieluista muovatun polttoaineen uuttaminen on monivaiheinen ja raskas prosessi.